RESOLUCIÓN do 18 de marzo de 2004 pola que se convocan unhas xornadas sobre a nova Lei xeral de telecomunicacións, do 3 de novembro de 2003.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 24/03/2004

Dentro do Plan de actividades da Escola Galega de Administración Pública para o 2004 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse, en colaboración coa revista Redeti, unhas xornadas sobre a nova Lei xeral de telecomunicacións, do 3 de novembro de 2003; convocatoria que se desenvolverá conforme as seguintes bases:
1. Obxectivos.
A aprobación dunha lei sectorial como a obxecto de exame nestas xornadas non pode pasar desapercibida, non só porque as telecomunicacións xeran actividade económica e postos de traballo, senón tamén porque delas depende en boa medida a productividade da nosa sociedade. Estudia-la nova lei é, neste sentido, indispensable para calquera cidadán responsable, pero éo máis para os directivos e funcionarios das administracións públicas chamados, quéirase ou non, a aplicar día a día e a estende-los novos instrumentos telemáticos na nosa sociedade.
Unhas xornadas destinadas a examina-lo novo sistema de regulamentación das nosas telecomunicacións, que o lexislador español adapta das directivas comunitarias, serán un instrumento moi útil para tódolos interesados na superación das barreiras que impón a distancia e en promover un maior dinamismo económico e cultural desde as administracións públicas para a sociedade que serven.
2. Contido.
Trataranse estes temas:
-Os fundamentos europeos da Lei xeral de telecomunicacións.
-Obxectivos e principais innovacións da nova lei.
-O servicio universal de telecomunicacións.
-O novo papel do Estado.
-A nova organización da administración de telecomunicacións.
-Os condicionamentos económicos dos operadores na nova lei.
-Os dereitos dos usuarios.
-O desenvolvemento normativo da Lei xeral de telecomunicacións. Novas técnicas e novos problemas.
3. Destinatarios.
Persoal ó servicio da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e datas: as xornadas convocadas terán lugar no salón de actos do edificio administrativo da Xunta de Galicia en Ferrol (praza Camilo José Cela, s/n da citada cidade) os días 13 e 14 de abril de 2004.
5. Inscrición.
-Prazo: remata o día 7 de abril de 2004.
-Tramitación de solicitudes: as solicitudes irán dirixidas ó director da Escola Galega de Administración Pública, polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscricións fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o próximo día 12 de abril, de 8.30 a 14.30 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir no desenvolvemento das xornadas, así como o de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 18 de marzo de 2004.
Domingo Bello Janeiro
Director da Escola Galega
de Administración Pública